text: Demonstrationer på grænsen
  12 september 2015 kl. 07.44
  Grænserne til Danmark skal lukkes. Det mener folkene bag Facebook-gruppen "Luk Grænsen", der lørdag demonstrerer for at få lukket grænsen. Men ikke alle er enige. Demonstranter i en moddemonstration argumenterer for åbne grænser.
  - Grænsen skal forblive åben, og vi skal hjælpe de uskyldige flygtninge, der er krigsramte! Vi skal hjælpe dem tilbage til en hverdag, en hverdag som de ikke har haft mulighed for i lang tid nu.
  Sådan skriver folkene bag Facebook-begivenheden "Lad Grænsen Forblive Åben". De har arrangeret en demonstration ved den dansk/tyske grænse som modsvar til en anden demonstration, der vil appellere for at lukke grænserne.
  Der er ifølge Syd- og Sønderjyllands Politi omkring 75 deltagere i demonstrationen "Luk Grænsen" og 225 deltagere i moddemonstrationen.
  De to demonstrationer går i gang klokken 13 lørdag.
  